Predkladacia správa

Ministerstvo zdravotníctva SR predkladá na rokovanie vlády SR Návrh na použitie prostriedkov štátneho rozpočtu získaných v súlade so zákonom č. 194/1990 Zb. o lotériách a iných podobných hrách v znení neskorších predpisov v súlade s bodom C.22 uznesenia vlády SR č. 790 z 30.8.2001, a to v objeme 34 000 000 Sk

	Ministerstvo zdravotníctva SR navrhuje finančné prostriedky z výnosov lotérií a iných podobných hier  použiť na zabezpečenie úloh určených  uznesením gremiálnej porady ministra zdravotníctva č. 149/GP zo dňa 8.4.2002 a na úlohy, ktoré nie sú dostatočne financované prostredníctvom štátneho rozpočtu a ani z rozpočtu zdravotných poisťovní na rok 2002  a vyplývajú pre rezort z platnej legislatívy. 

Novelou zákona NR SR č. 277/1994 Z.z. o zdravotnej starostlivosti v znení neskorších predpisov vydaná v zbierke zákonov pod č. 80/2000, ktorá nadobudla účinnosť 1. apríla 2001, zaradila v § 24 ods. 1 písm. n/ do sústavy zdravotníckych zariadení i zariadenia, ktoré poskytujú paliatívnu starostlivosť (ďalej len hospice). Súčasne bolo ministerstvo zdravotníctva  zákonodarcom v § 31 ods. 1 písm. f/ zmocnené vydávať povolenia  na poskytovanie zdravotnej starostlivosti v   n e š t á t n o m  hospici.

	Finančné prostriedky účelovo určené na riešenie hospicov z výnosov lotérií a iných podobných hier v sume 20 mil. Sk sú jednorázovou akciou iba pre rok 2002 na základe schváleného návrhu poslancov NR SR. 

Predkladaný materiál nemá dopad na štátny rozpočet, vplyv na zamestnanosť, na ekonomické a enviromentálne vplyvy a  ani na stav životného prostredia. 

Materiál bol zaslaný na pripomienkové konanie všetkým ústredným orgánom, ktorým  sa materiály v zmysle usmernenia zasielajú.
	
V prílohe materiálu sú vyhodnotené pripomienky z pripomienkového konania.